Þingræður haldnar á Alþingi Íslendinga



Herra forseti. Segja má, að þetta frv. sé einungis formsatriði. Það hefur nú í mörg ár verið föst venja að bera slíkt frv. fram. Það hefur tíðkazt, að regluleg þing hæfust að hausti, og þeim hefur ekki verið lokið á þeim tíma, sem stjórnarskráin ætlast til þess, að þing komi saman, ef lög kveða ekki á um annað. Svo er einnig að þessu sinni. Þing kom saman í fyrri hluta október, og er ljóst, að því verður ekki lokið fyrir 15. febr. Eðlilegt er að gera ráð fyrir, að næsta þing komi saman um svipað leyti og nú hefur tíðkazt undanfarin ár mörg, og er þetta frv. flutt í samræmi við það. Ég tel víst, að um frv. verði enginn ágreiningur. Mér er nær að ætla, að í mörg ár hafi frv. þessu líkt ekki verið sett til n., og sé ég ekki ástæðu til þess. Málið er svo einfalt í eðli sínu og um það enginn ágreiningur. Ég vil leggja til, að frv. verði afgr. til 2. umr., án þess að það sé sett í n., en ef einhver óskar þess, þá er sjálfsagt að verða við því.



Herra forseti. Eins og kunnugt er, hefur komið upp mikil óánægja í hópi bátasjómanna og bátaútvegsmanna út af ákvörðun þeirri á fiskverði á komandi vertíð, sem gerð hefur verið. Þessi óánægja hefur nú leitt til þess, að bátasjómenn og útgerðarmenn í fjölmörgum verstöðvum hafa sent frá sér mótmæli út af ákvörðun fiskverðsins, og ekki einasta það, heldur er nú svo komið, að á mörgum stöðum hafa sjómennirnir gripið til þess að segja upp störfum sínum á fiskibátunum og beinlínis farið að ráða sig til annarra starfa. Það sama er að segja frá hálfu átgerðarmanna. Þeir hafa líka í ýmsum tilfellum tilkynnt skipverjum sínum, að þeir muni beinlínis ekki halda bátum sínum úti miðað við þetta fiskverð, svo að það er alveg augljóst mál, að hér stefnir út í mjög alvarleg efni, ef þessu á að halda áfram. Ég tel því, að það geti skipt miklu máli um það, hvernig fer með þessi mál, hvað hæstv. ríkisstj. lætur frá sér heyra einmitt nú þegar varðandi málið, og ég vildi því mega beina því til ríkisstj. nú, hvort hún treysti sér ekki til þess að gefa um það yfirlýsingar nú hér á Alþingi, að þetta mikla vandamál, sem þarna hefur komið upp, verði tekið til úrlausnar samhliða því frv., sem ríkisstj. hefur lagt fyrir Alþingi varðandi önnur vandamál sjávarútvegsins. Ef skýr og ótvíræð yfirlýsing kæmi frá ríkisstj. í þessa átt, að þetta mál verði tekið til úrlausnar af hálfu ríkisstj. samhliða því frv., sem hér liggur nú fyrir til afgreiðslu, þá mætti það hafa nokkur áhrif á það, hvað gerist í þessum málum. Annars held ég, að svo geti farið, ef dráttur verði verulegur á því að takast á við þetta vandamál, að þá geti orðið erfitt að kippa því í lag, þannig að tjón hljótist ekki verulega af í sambandi við framleiðslustörfin. Ég vildi því mega beina þeim tilmælum til hæstv. ríkisstj., hvort hún treysti sér ekki til að gefa hér yfirlýsingu um það, að þetta vandamál verði nú tekið til meðferðar hér á Alþingi samhliða afgreiðslu þess frv., sem hún hefur lagt fram um ráðstafanir í sjávarútvegsmálum.



Herra forseti. Það er að vísu venja, að ríkisstj. sé látin vita, ef beina á til hennar meiri háttar fsp. og aths. utan dagskrár. Svo hefur ekki verið gert í þetta skipti, en segja má, að það skipti ekki máli, því að allt þetta efni er að sjálfsögðu til athugunar, bæði sjálfstætt og í sambandi við það frv., sem fyrir liggur. Og ég tel það víst, að það muni koma til nokkurrar ákvörðunar, eins og ég segi, í sambandi við frv., enda hefur ríkisstj. látið fara fram athuganir á málinu og athugað það sjálf með sínum ráðunautum undanfarna daga.